Halgašová, Jarmila, poslankyňa NR SR (2022-06-15):
Ďakujem za slovo. Vážený pán predsedajúci, vážené kolegyne, vážení kolegovia, cieľom predkladaného návrhu zákona je zaviesť grafické symboly pre zapísané označenie pôvodu výrobku a pre zapísané zemepisné označenie výrobku, pre výrobky, ktoré nie sú výrobkami, osobitnými výrobkami, teda poľnohospodárskymi a potravinárskymi, čím by tieto výrobky získali ochranu prostredníctvom práva priemyselného vlastníctva, konkrétne prostredníctvom označenia pôvodu alebo zemepisného označenia. Ide teda presne o výrobky, ktoré nie sú poľnohospodárskymi výrobkami, ktoré nie sú potravinami, vínami, aromatizovanými vínnymi výrobkami a liehovinami, ktoré bývajú obvykle označované aj ako remeselné či priemyselné výrobky. Tieto potravinárske a poľnohospodárske výrobky, ktoré som vymenovala, sa totižto riadia európskou legislatívou a tie sú zapisované v európskom registri a majú takzvané, ja tomu hovorím, že žlto-modré označenie hviezdami, čiže tieto sú, sú viditeľne označené pre spotrebiteľa, akurát tieto priemyselné výrobky, žiaľ, nie sú na trhu nejakým spôsobom zviditeľnené. Označenie pôvodu alebo zemepisné označenie je možné získať pre výnimočné výrobky, ktorých špecifické vlastnosti, kvalita alebo povesť sú dané zemepisným prostredím s jeho charakteristickými prírodnými a ľudskými faktormi. Remeselné výrobky alebo výrobky tradičnej slovenskej kultúry, ktoré sú späté s územím Slovenska alebo jednotlivými slovenskými regiónmi, sú súčasťou národného bohatstva a propagujú národné kultúrne dedičstvo. V registri Úradu priemyselného vlastníctva Slovenskej republiky sú zapísané napríklad tieto označenia pôvodu, resp. zemepisné označenia pre nepoľnohospodárske výrobky, ako piešťanské bahno, kyjatické hračky, detvianska výšivka alebo modranská majolika. Preto si zaslúžia zvýšenú pozornosť aj spotrebiteľov tak, aby boli na trhu jasne označené. Pre lepšie poznanie uvedenej kategórie so zapísaným označením pôvodu alebo zapísaným zemepisným označením, ľahšiu identifikáciu týchto výrobkov na trhu a uľahčenie orientácie spotrebiteľa na trhu pre danú kategóriu navrhujeme zavedenie grafických symbolov pre zapísané označenie pôvodu výrobku a pre zapísané zemepisné označenie výrobku, ktoré v zákone č. 469/2003 absentujú. Použitie príslušného grafického symbolu na výrobku bude na báze dobrovoľnosti. Nie je to povinnosť, je to dobrovoľnosť. Návrh je rovnako reakciou na dopyt používateľov, čiže samotných výrobcov systémov označení pôvodu a zemepisných označení. Navrhované grafické symboly pre nepoľnohospodárske výrobky prirodzene doplnia systém symbolov používaných v rámci politiky kvality na úrovni Európskej únie pre označenie pôvodu a zemepisné označenia poľnohospodárskych výrobkov, potravín, vín, aromatizovaných vínnych výrobkov a liehovín, ktoré sú chránené výlučne na úrovni Európskej únie prostredníctvom nariadení Európskej únie a pri ktorých je používanie príslušných grafických symbolov na úrovni Európskej únie štandardom. Čiže spotrebiteľ, ktorý nájde na trhu výrobky s týmto označením, bude mať istotu, že tieto výrobky chránia tradíciu, že tieto výrobky boli, sú a budú vyrábané stále rovnakým spôsobom a že zachovávajú tú tradíciu a to naše národné kultúrne dedičstvo. Ďakujem.